
Az ADHD-s gyermekek iskolai szocializációjának és integrációjának nehézségei, a szülői attitűdök szempontjából

Kulcsszavak: ADHD, iskolai beilleszkedés, deviancia, diszkrimináció, esélyegyenlőtlenség
   A leggyakrabban előforduló pszichiátriai zavar a gyermekek körében, az ADHD (Attention Deficit Hyperactivity Disorder). Dolgozatomban nagy hangsúlyt fektettem a betegség részletes megismertetésére, a családok és pedagógusok legfőbb kihívásainak bemutatására. A gyermekeket érintő mindennapi önértékelési zavar, szociális funkciózavar, a deviáns viselkedés és a diszkrimináció nagyban megnehezíti a gyermekek társadalmi és iskolai integrációját, ami nemcsak nekik, hanem a pedagógusoknak is nagy kihívást jelent. Elsődleges probléma az ismeretek hiánya, az elfogadás és megértés hiánya, és a diszkrimináció, mely nemcsak az iskolákban jelenik meg, hanem a társadalomban is. Az kezeletlen ADHD során, önértékelési zavarok léphetnek fel, depresszió, szorongás, pánikbetegség, melyek életvezetési problémákat, tanulási- és kapcsolatiproblémákat és munkahelyi zavarokat okozhatnak.
   A témaválasztás szempontjából, a társadalmi fontossága mellett a saját érintettségem is áll. Kvantitatív kutatásom, online kérdőívezéssel, anonim és önkéntes kitöltőkkel, a Google Forms felületén történt. A kérdőív 21 saját szerkesztésű kérdést foglal magába. Célcsoportom az ADHD-s gyermekek szülei voltak. Az adatokat SPSS programmal elemeztem ki.
   Kutatási kérdéseim segítségével, és a szekunder kutatásaimból szerzett ismeretekből, három hipotézist fogalmaztam meg. Első hipotézisem, hogy feltételezem, hogy az iskolai integráció során, ha kialakulnak a jó iskolai és emberi kapcsolatok, akkor sikeresebb az ADHD-s gyermek iskolai beilleszkedése. Ez a hipotézisem beigazolódott, hiszen minél jobb a gyermek – osztály kapcsolata, annál jobb a gyermek beilleszkedése az iskolába. Második hipotézisem, hogy feltételezem, hogy a sikeres iskolai integráció során, a megfelelő pedagógiai szakszolgálat hatékonysága, az iskolai fejlesztések, a tanári tolerancia és a gyermek iskolai problémájának megfelelő kezelése, pozitív hatással van a gyermek iskolai beilleszkedésére. Ez a hipotézisem, az egyik változónál beigazolódott, mert minél jobb a gyermek iskolai problémáinak kezelése az iskolában, annál jobb a gyermek beilleszkedése, vagyis az iskolai integrációja. Harmadik hipotézisem, hogy feltételezem, hogy a család mentális helyzetét, a gyermek iskolai integrációjának és beilleszkedésének minősége befolyásolja. Ez a hipotézisem is beigazolódott, hiszen minél jobb a gyermek iskolai gyermek beilleszkedése az iskolába, annál jobb a szülők és a család mentális helyzete. 



